REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/487-21

24. novembar 2021. godine

B e o g r a d

ZAPISNIK

19. SEDNICE ODBORA ZA ZAŠTITU ŽIVOTNE SREDINE,

ODRŽANE 24. NOVEMBRA 2021. GODINE

 Sednica je počela u 11,00 časova.

 Sednicom je predsedavao: prof. dr Ljubinko Rakonjac, predsednik Odbora.

 Sednici su prisustvovali članovi Odbora: zamenik predsednika Odbora Žarko Bogatinović, Gojko Palalić, Dragana Radinović, Marija Todorović, Tomislav Janković, Vesna Krišanov, Jelena Obradović, Dragan M. Marković i Jasmina Karanac, kao i zamenici članova Odbora: Vladimir Grahovac (zamenik člana Marka Mladenovića) i Stanislava Janošević (zamenik člana Aleksandra Jugovića).

Sednici nisu prisustvovali članovi Odbora: Marko Mladenović, Marko Parezanović, Aleksandar Jugović, Nevenka Kostadinova, Akoš Ujhelji, mr Dejan Radenković i Mina Kitanović.

 Sednici su prisustvovali i narodni poslanik Hadži Milorad Stošić i predstavnica Zelene stolice Lidija Radulović, iz Beogradskog fonda za političku izuzetnost.

 Na predlog predsednika Odbora, sa 12 glasova „za“, jednoglasno, usvojen je sledeći:

D n e v n i r e d :

1. Predlog zamenika predsednika Odbora Žarka Bogatinovića za organizovanje javnog slušanja na temu: “Sprovođenje Glazgovskog klimatskog sporazuma u Srbiji“.

Pre prelaska na rad po utvrđenom dnevnom redu, sa 12 glasova „za“, jednoglasno, usvojen je Zapisnik 18. sednice Odbora za zaštitu životne sredine, održane 15. novembra 2021. godine.

Prva tačka dnevnog reda – **Predlog zamenika predsednika Odbora Žarka Bogatinovića za organizovanje javnog slušanja na temu: “Sprovođenje Glazgovskog klimatskog sporazuma u Srbiji“**

Zamenik predsednika Odbora Žarko Bogatinović je, na osnovu čl. 83. i 84. Poslovnika Narodne skupštine, podneo predlog za organizovanje Javnog slušanja na temu: „Sprovođenje Glazgovskog klimatskog sporazuma u Srbiji“, u cilju stručnih razjašnjenja novih obaveza Republike Srbije, značajnih za praćenje sprovođenja Zakona o klimatskim promenama. Predložio je da se na javno slušanje pozovu: predstavnici Ministarstva zaštite životne sredine, Ministarstva rudarstva i energetike, Ministarstva poljoprivrede, šumarstva i vodoprivrede, Nada Lazić, posebna savetnica za održivi razvoj u Ministarstvu za ljudska i manjinska prava i društveni dijalog, Aleksandar Macura, programski direktor RES fondacije, dr Vladimir Đurđević, vandredni profesor na Fizičkom fakultetu Univerziteta u Beogradu, Gordana Lazarević, ekspertkinja za IPA fondove, Danijela Božanić, ekspertkinja za klimatske promene, predstavnici organizacija civilnog društva – mreža Zelena stolica, članovi Zelene poslaničke grupe, članovi Fokus grupe za razvoj mehanizama kontrole procesa implementacije ciljeva održivog razvoja, članovi Foruma za energetsku politiku Srbije, kao i članovi Odbora za poljoprivredu, šumarstvo i vodoprivredu i Odbora za privredu, regionalni razvoj, trgovinu, turizam i energetiku. Predložio je da se javno slušanje održi u petak, 3. decembra 2021. godine, u 11,00 časova u Velikoj sali u zgradi Narodne skupštine, u Ulici Kralja Milana 14.

Predsedik Odbora, prof. dr Ljubinko Rakonjac predložio je da se preformuliše naziv javnog slušanja i da glasi: “Sprovođenje Sporazuma Konferencije Ujedinjenih nacija o klimatskim promenama - COP26 u Srbiji“. Predložio je i da se proširi lista učesnika, pa da se na javno slušanje pozove i prof. dr Ratko Kadović, koji je bio rukovodilac nacionalnog projekta Ministarstva prosvete, nauke i tehnološkog razvoja: „Istraživanje klimatskih promena i njihovog uticaja na životnu sredinu – praćenje uticaja, adaptacija i ublažavanje“, u kome je učestvovalo preko 45 institucija, kao i sekretar za zaštitu životne sredine grada Beograda, Ivana Vilotijević. Naveo je da će podršku za održavanje javnog slušanja pružiti UNDP i Švajcarska kancelarija za saradnju, kroz Projekat jačanja parlamentarne demokratije i inkluzivnog političkog dijaloga III faza.

U diskusiji su učestvovali: Tomislav Janković, Žarko Bogatinović i Lidija Radulović.

Predloženo je da se na javno slušanje pozovu i: predstavnici Ministarstva građevine i saobraćaja, kao i Odbor za prostorno planiranje, saobraćaj, infrastrukturu i telekomunikacije, Zelena poslanička grupa Skupštine AP Vojvodina, predstavnici NALED-a, predstavnici Stalne konferencije gradova i opština, predstavnici Agencije za zaštitu životne sredine, predstavnici Nacionalnog konventa o evropskoj uniji, kao i predstavnici Platforme za opšte društveni dijalog „Održivi razvoj za sve“.

Na predlog predsednika, Odbor je, sa 12 glasova „za“, jednoglasno, doneo odluku o organizovanju javnog slušanja na temu: „Sprovođenje Sporazuma Konferencije Ujedinjenih nacija o klimatskim promenama - COP26 u Srbiji“, na koje će biti pozvani učesnici navedeni u predlogu za organizovanje javnog slušanja, kao i učesnici koji su predloženi na sednici Odbora.

 Sednica je završena u 11,17 časova.

 SEKRETAR PREDSEDNIK

 Milica Bašić Prof. dr Ljubinko Rakonjac